SKRIFTLIG FORESPØRGSEL E-2884/02

af Erik Meijer (GUE/NGL) til Kommissionen

(14. oktober 2002)

Om: Mangel på tilstrækkelig håndhævelse af reglerne om beskyttelse af husdyr i forbindelse med transport

1. Er Kommissionen bekendt med, at Kommissionens talsmand for dyrevelfærd, Beate Gminder, i en artikel, der den 19. september 2002 blev offentliggjort i European Voice, er citeret for at have udtalt, at Kommissionen agter at indlede en overtrædelsesprocedure over for medlemsstater, der ikke gennemfører en tilstrækkelig håndhævelse af reglerne om beskyttelse af husdyr i forbindelse med transport?

2. Er Kommissionen enig i, at den manglende håndhævelse af ovennævnte regler er et bevis på, at der er sket en uacceptabel overtrædelse af gældende lovgivning på dette område, og at det fortsat foregår, f.eks. ved ikke at overholde køre- og hviletiderne for dyr i forbindelse med transport over lange afstande og ved ikke at sørge for, at dyrene har adgang til vand under transporten?

3. Er Kommissionen enig eller uenig i de konklusioner, som Eurogroup for Animal Welfare har draget, nemlig at den konstaterede mangel på tilstrækkelig håndhævelse af reglerne ikke udgør isolerede tilfælde, men at der er tale om en generel praksis, hvor dyrene udsættes for unødvendige lidelser?

4. Agter Kommissionen nu at indlede en overtrædelsesprocedure eller at iværksætte yderligere undersøgelser, som kan munde ud i en sådan procedure? Hvilke andre former for tiltag vil Kommissionen i benægtende fald gennemføre for at sikre, at lovgivningen overholdes, og at dyr ikke udsættes for unødvendige lidelser?

Svar afgivet på Kommissionens vegne af David Byrne

(20. november 2002)

1. Kommissionen har set den avisartikel, som det ærede medlem henviser til. Kommissionen har imidlertid ikke modtaget nogen klage fra de nævnte dyreværnsforeninger eller fra andre personer eller organer vedrørende denne hændelse. I artiklen er der ikke nærmere oplysninger om f.eks. datoen for hændelsen, transportørens identitet eller det sted, hvor svinene blev fundet døde, og den er derfor ikke i sig selv grundlag nok for videre tiltag fra Kommissionens side.

2. og 3. Medlemsstaterne er ansvarlige for den daglige håndhævelse af EF-lovgivningen til beskyttelse af dyr, der bliver transporteret. Hvis medlemsstaternes håndhævelse ikke er tilstrækkelig, kan det føre til hændelser af den type, som det ærede medlem henviser til.

4. Kommissionen undersøger altid velbegrundede klager, der vedrører EF-lovgivningen om dyrevelfærd, og intervenerer normalt over for den eller de berørte medlemsstater for blandt andet at sikre, at der vil blive truffet passende foranstaltninger over for de transportører, som ikke opfylder deres forpligtelser, og for at forhindre, at der igen opstår sådanne hændelser.

Kommissionen er parat til at indlede en overtrædelsesprocedure i henhold til EF-traktatens artikel 226 i sager, hvor medlemsstaterne ikke overholder deres forpligtelser i EF-lovgivningen på dette område. Det er allerede sket ved flere lejligheder.

Men systematisk at gribe til overtrædelsesproceduren er ikke nødvendigvis den bedste måde at gå frem på på grund af de lange tidsfrister, der gælder, og fordi beviser på enkeltpersoners fejl ikke altid er kendetegnende for situationen generelt i en medlemsstat. Derfor kan det være vanskeligt med en overtrædelsesprocedure, der er baseret på en enkelt hændelse eller enkelte hændelser, at bevise, at der er tale om en generel forsømmelse fra en medlemsstats side, navnlig hvis en medlemsstat hævder at være i gang med at afhjælpe situationen.

Det skal nævnes, at Kommissionens Levnedsmiddel- og Veterinærkontor regelmæssigt sender delegationer af sted, som skal føre tilsyn med EF's dyrevelfærdslovgivning, navnlig med gennemførelsen af transportreglerne i medlemsstaterne. Hvis disse delegationer finder mangler i den forbindelse, gives der henstillinger til de berørte medlemsstater, og det bliver efterfølgende overvåget, om henstillingerne bliver fulgt.

Endelig skal det også erkendes, at i praksis har Rådets direktiv 91/628/EØF af 19. november 1991 om beskyttelse af dyr under transport(1), som ændret ved direktiv 95/29/EF af 29. juni 1995(2), givet anledning til alvorlige fortolkningsproblemer og deraf følgende vanskeligheder med håndhævelsen. Derfor agter Kommissionen at fremlægge et forslag til ændret lovgivning om dette emne snarest muligt med henblik på at kunne undgå de vanskeligheder med håndhævelsen, som man har oplevet med det nuværende direktiv.

(1) EFT L 340 af 11.12.1991.

(2) EFT L 148 af 30.6.1995.